Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

– Vi har fått påvist koronaviruset hos en av våre ansatte. Vedkommende jobber på øyeavdelingen, og har vært på jobb mandag og tirsdag denne uka, sier administrerende direktør Bjørn Atle Bjørnbeth på en hasteinnkalt pressekonferanse på Ullevål sykehus fredag kveld.

Den ansatte holder seg nå hjemme.

Bjørnbeth sier de har kontroll over personer som har hatt kontakt med vedkommende.

– Vi er veldig sikre på at vedkommende ikke ble smittet på sykehuset, men hadde med seg smitten fra feriereise i Nord-Italia, sier Bjørnbeth.

Fire andre ansatte ved samme avdeling har fått luftveisproblemer og testes for koronavirus.

Kontakt med over hundre personer

– Hvor mange pasienter kan vedkommende ha vært i kontakt med?

– Det har vi oversikt over. Altså hvor mange pasienter som har vært på seksjonen der vedkommende jobber. Vi har startet en jobb med å kontakte disse, og de vil få rådgivning.

– Men hvor mange har vedkommende vært i kontakt med?

– Vi snakker nok dessverre om et tresifret antall, svarer Bjørnbeth til NRK.

– Så over hundre?

– Ja.

– Hvor alvorlig er dette?

– I smittevernsammenheng er dette alvorlig. Vi ser jo nå at utbredelse av dette viruset kan ta utgangspunkt i den helseinstitusjon. Det er ikke en situasjon vi synes er spesielt hyggelig.

– Ikke behov for behandling

Han sier den smittede har lette luftveissymptomer, men ikke har behov for behandling.

– Stemmer det at vedkommende dro til sykehuset i stedet for å sette seg i hjemmekarantene etter reise?

– Ja, det stemmer.

– Er det ansvarlig å dra på jobb etter å ha vært på ferie i et utsatt område?

– Vi har fulgt de anbefalinger som Folkehelseinstituttet gir på det området. Hvis du ikke har symptomer, så kan du være i arbeid. Hvis du har symptomer og har vært i et slikt område, skal du holde deg hjemme.

Fredag opplyste Bjørnbeth at den ansatte fikk symptomer på onsdag, og holdt seg hjemme etter det. .

Senere på pressekonferansen kommer det fram at vedkommende har kjent symptomer fra tirsdag.

– På tirsdag var det slik at vedkommende merket de første symptomene, men det ble ikke tolket som symptomer å ta hensyn til før på onsdag, sier Bjørnbeth til NTB.

NRK har senere fått bekreftet at personen tok kontakt med bakvakt på smittevernavdelinga tirsdag morgen fordi vedkommende kjente symptomer. Det skal ha vært snakk om snufsing. Den ansatte ble anbefalt å ikke ta prøver og gikk på jobb, men ble sykmeldt onsdag.

Det er tre grupper som Folkehelseinstituttet mener skal holde seg hjemme:

Personer som har vært i risikoområder og som har fått symptomer på smitte.

Personer som har vært i kontakt med syke personer fra risikoområder.

Personer som har testet positivt, men ikke er alvorlig syke. (Dette er tilfellet med kvinnen i Tromsø, som er det første bekreftet tilfellet i Norge).

Karantenetiden hjemme er 14 dager. Dersom man ikke har symptomer eller har testet negativt, kan man oppføre seg som normalt, er beskjeden fra FHI.

Ullevål har fredag iverksatt grønn beredskap.

Beredskapsledelse etableres, enkeltfunksjoner kan forsterkes. Grønn beredskap brukes i hovedsak ved langvarige hendelser, som pandemi eller infrastruktursvikt som varer mer enn et halvt døgn.

Alvorlig, mener FHI

Situasjonen på Ullevål er alvorlig, sier Folkehelseinstituttet.

Områdedirektør Geir Bukholm i Folkehelseinstituttet anser ikke situasjonen i Norge som mer alvorlig totalt sett, selv om det sjette tilfellet av koronasmitte i landet ble bekreftet fredag.

– Det er situasjonen på Ullevål som er alvorlig. Det er en alvorlig situasjon for det sykehuset, sier han til NTB.

Bukholm sier at de likevel ikke kommer til å revurdere retningslinjene for helsepersonell med det første.

– Men vi vil nok minne dem på at de bør holde seg hjemme hvis de har symptomer og kommer fra et område med risiko for smitte, sier han.

BEKREFTER SMITTETILFELLE: Fra pressekonferansen på Ullevål sykehus. Du trenger javascript for å se video. BEKREFTER SMITTETILFELLE: Fra pressekonferansen på Ullevål sykehus.

Bekreftet tilfelle i Bergen

Tidligere fredag meldte Bergen kommune at én person har fått påvist koronavirus der. Vedkommende skal være moderat syk etter å ha blitt smittet på reise i Nord-Italia.

Ifølge kommunen har personen vært på reise i Nord-Italia og sitter nå i hjemmeisolasjon i boligen sin i Bergen. Vedkommende har moderat sykdom.

Etat for helsetjenester i Bergen kommune undersøker nå hvem vedkommende har vært i kontakt med.

Pressekonferanse med Bergen kommune Du trenger javascript for å se video.

Totalt har seks personer i Norge nå fått påvist koronasmitte.

Etter det NRK erfarer, skal også to personer være satt i karantene etter å ha vært på reise i Asia.

Bergen legevakt vil gjennomføre tester på personer som kan være utsatt for smitte, melder kommunen.

– Innbyggere som kan ha vært utsatt for smitterisiko, vil få direkte informasjon av helsetjenestene om hvordan de skal forholde seg. For øvrig oppfordrer vil alle innbyggere om å ha gode hygienetiltak, sier etatsdirektør Brita Øygard.

Moderat sykdom

Personen som er smittet har vært på reise i Nord-Italia. Like etter hjemkomst tirsdag, ble personen syk og tok kontakt med helsevesenet.

SMS: Bergen kommune sendte fredag ettermiddag ut en SMS om koronaviruset til alle innbyggere i kommunen. Foto: Bergen kommune

Skolen starter som vanlig

Bergen kommune opplyser på pressekonferansen at de sender ut råd til foreldre med barn i skoler og barnehager. Skolene starter som vanlig etter vinterferien, og kommunen ber om at det settes inn ekstratiltak.

– Dersom elever eller barn har vært på ferie i et smitteområde og har symptomer på infeksjon, bør de holde seg hjemme og ringe Legevakten, sa Øygard.

Hun sa også at barn som har vært i smitteområder, men som ikke har symptomer, kan være i barnehage og skole som normalt.

– Ikke overraskende

Fylkeslege Helga Arianson fortalte at det ikke er overraskende at det er påvist et tilfelle av koronasmitte i Bergen.

– Dette endrer ikke situasjonen. Vi må fortsatt jobbe med å forsinke og begrense viruset. Det er den nasjonale strategien, og det gjør vi mest mulig hensiktsmessig.